text: Rindoms finale udsat til tirsdag
  15 august 2016 kl. 18.38
  Horsens Sejlklub ventede i spænding mens sejlerne i Rio ventede på at vinden skulle vende. Det gjorde den, men så begyndte det at blæse kraftigt.
  Den danske sejler fra Horsens, Anne-Marie Rindom, ventede mandag aften på at få rejst masten og komme ud på vandet til finalen for laser-radial-jolle for kvinder.
  Finalesejladsen var sat til at starte mandag kl. 18, og efter to en halv time var sejlerne stadig ikke kommet på vandet. Det kom de, men så tog vinden til.
  Omkring 21.15 dansk tid blev sejladsen endeligt udsat til tirsdag aften. Denne gang af frygt for for meget vind.
  I Horsens Sejlklub var klubbens medlemmer samlet for at følge sejladsen.
  - Bådene ligger i havnen og masterne ligger ned, så det tyder på at det ikke er lige nu, sagde Søren Klint fra klubben, da TV SYD talte med ham under 19.30-udsendelsen.
  Inden finalen tirsdag ligger den 25-årige sejler på en samlet 2. plads efter den 7. sejlads.
  